L 28/2
BG
Официален вестник на Европейския съюз
31.1.2023 г.
(5)
Възможностите за риболов за запасите, по отношение на които се прилага задължението за разтоварване на сушата, следва да отчитат обстоятелството, че по принцип изхвърляне на улов вече не е позволено.
Поради това те следва да се основават на посоченото в становището на Международния съвет за изследване на морето (ICES) количество общ улов, вместо на количеството на разтоварванията на сушата или на желания улов.
Съответно количествата, които могат да се изхвърлят като изключение от задължението за разтоварване на сушата, следва да бъдат приспаднати от това количество общ улов.
(6)
По отношение на няколко запаса в научните становища на ICES се препоръчва нулев улов.
Ако обаче ОДУ за тези запаси бъде определен на равнището, посочено в научните становища, задължението при смесен риболов да бъде разтоварван на сушата целият улов, включително приловът от тези запаси, ще доведе до ефекта на т.нар. „блокиращи видове“.
За да се намери баланс между продължаването на риболова предвид потенциално сериозните социалноикономически последици от неговото прекъсване и необходимостта от постигане на добро биологично състояние на тези запаси, като се вземат предвид трудностите, които съпровождат риболовните дейности, насочени към всички запаси в контекста на смесен риболов при максимален устойчив улов (МУУ), е целесъобразно да се определят специфични равнища на ОДУ за прилова от тези запаси.
Тези равнища на ОДУ следва да бъдат определени по начин, който гарантира намаляване на смъртността при посочените запаси и осигурява стимули за подобряване на селективността и за избягване на прилова на тези запаси.
С цел да се намали уловът от запасите, за които е установен ОДУ за прилов, възможностите за риболов за дейностите, при които се улавя риба от тези запаси, следва да се определят на равнища, подпомагащи възстановяването на биомасата на уязвимите запаси до устойчиви нива.
Следва също така да бъдат определени технически мерки и мерки за контрол, които са тясно свързани с възможностите за риболов, така че да се предотврати незаконното изхвърляне на улов.
(7)
С цел да се гарантира във възможно най-голяма степен използването на възможностите за риболов при смесения риболов в съответствие с член 16, параграф 2 от Регламент (ЕС) № 1380/2013, е подходящо да се създаде резерв за размяна на квоти за държавите членки, които не разполагат с квота за покриване на неизбежния си прилов.
(8)
Многогодишният план за Северно море беше създаден с Регламент (ЕС) 2018/973 на Европейския парламент и на Съвета (2) и влезе в сила през 2018 г.
Многогодишният план за западните води беше създаден с Регламент (ЕС) 2019/472 на Европейския парламент и на Съвета (3) и влезе в сила през 2019 г.
Възможностите за риболов за запасите, определени в член 1, параграф 1 от посочените регламенти, следва да бъдат определени в съответствие с диапазона на стойностите на смъртност от риболов, водещ до МУУ (диапазон на FMSY), и предвидените в тези регламенти предпазни мерки.
Диапазоните на FMSY са определени в съответните становища на ICES.
При липсата на подходяща научна информация възможностите за риболов на приловните запаси следва да се определят в съответствие с подхода на предпазливост, установен в посочените регламенти.
(9)
В съответствие с член 7 от Регламент (ЕС) 2018/973 и член 8 от Регламент (ЕС) 2019/472, когато в научните становища се посочва, че биомасата на репродуктивния запас на някой от посочените в член 1, параграф 1 от същия регламент запаси е под граничното референтно равнище на биомасата (Blim) (4), трябва да се предприемат допълнителни коригиращи мерки с цел своевременно възстановяване на запаса до нива над тези, при които може да се постигне МУУ.
Тези коригиращи мерки могат по-специално да включват преустановяване на целевия риболов за съответния запас и подходящо намаляване на възможностите за риболов за тези запаси или други запаси при риболовните дейности.
(10)
Равнищата на ОДУ за запаса от червен тон (Thunnus thynnus) в източната част на Атлантическия океан и в Средиземно море следва да се определят в съответствие с правилата, предвидени в Регламент (ЕС) 2016/1627 на Европейския парламент и на Съвета (5).
(2) Регламент (ЕС) 2018/973 на Европейския парламент и на Съвета от 4 юли 2018 г. за създаване на многогодишен план за дънните запаси в Северно море и за риболовните дейности, които експлоатират тези запаси, за уточняване на подробностите за изпълнение на задължението за разтоварване в Северно море, и за отмяна на регламенти (ЕО) No 676/2007 и (ЕО) No 1342/2008 на Съвета (ОВ L 179, 16.7.2018 г., стр. 1).
(3) Регламент (ЕС) 2019/472 на Европейския парламент и на Съвета от 19 март 2019 г. за създаване на многогодишен план за запасите — обект на риболов в западните води и съседните на тях води, и за видовете риболов, които експлоатират тези запаси, за изменение на регламенти (ЕС) 2016/1139 и (ЕС) 2018/973 и за отмяна на регламенти (ЕО) No 811/2004, (ЕО) No 2166/2005, (ЕО) No 388/2006, (ЕО) No 509/2007 и (ЕО) No 1300/2008 на Съвета (ОВ L 83, 25.3.2019 г., стр. 1).
(4) Blim e равнището на биомасата, под което възпроизводителната способност може да е намалена.
(5) Регламент (ЕС) 2016/1627 на Европейския парламент и на Съвета от 14 септември 2016 г. относно многогодишен план за възстановяване на червения тон в източната част на Атлантическия океан и в Средиземно море и за отмяна на Регламент (ЕО) No 302/2009 на Съвета (ОВ L 252, 16.9.2016 г., стр. 1).